ΚΑΝΟΝΙΣΜΟΣ ( ΕΟΚ ) αριθ . 598/91 ΤΟΥ ΣΥΜΒΟΥΛΙΟΥ της 5ης Μαρτίου 1991 σχετικά με την ανάληψη επείγουσας δράσης για την προμήθεια γεωργικών προϊόντων προοριζομένων για τον πληθυσμό της Σοβιετικής Ένωσης ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη : τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 235, την πρόταση της Επιτροπής ( 1 ), τη γνώμη του Ευρωπαϊκού Κοινοβουλίου ( 2 ), τη γνώμη της Οικονομικής και Κοινωνικής Επιτροπής ( 3 ), Εκτιμώντας : ότι πρέπει να προβλεφθεί η διάθεση στη Σοβιετική Ένωση γεωργικών προϊόντων για τη βελτίωση του εφοδιασμού σε τρόφιμα του πληθυσμού της χώρας αυτής, λαμβάνοντας υπόψη τις διάφορες καταστάσεις των Δημοκρατιών, χωρίς όμως να διακυβεύεται η εξέλιξη προς τον εφοδιασμό σύμφωνα με τους κανόνες της αγοράς - ότι η Κοινότητα διαθέτει γεωργικά προϊόντα που έχουν αποθεματοποιηθεί, λόγω μέτρων παρέμβασης, και ότι πρέπει, λαμβανομένης υπόψη της κατάστασης των αγορών, να διατεθούν τα προϊόντα αυτά κατά προτεραιότητα για την υλοποίηση της προαναφερθείσας δράσης - ότι πρέπει, εξάλλου, να προβλεφθεί η δυνατότητα, σε περίπτωση ειδικών αιτήσεων, να συγκεντρωθούν γεωργικά προϊόντα στην κοινοτική αγορά - ότι η κανονική λειτουργία των γεωργικών αγορών θα μπορούσε επίσης να θιγεί αν τα προϊόντα αυτά διατεθούν υπό μορφή μεταποιημένων προϊόντων - ότι η προτεινόμενη δράση εντάσσεται, βασικά, στο στόχο της ανθρωπιστικής βοήθειας και ότι θα πρέπει, κατά συνέπεια, να βασισθεί και στο άρθρο 235 της συνθήκης - ότι επιβάλλεται να ελέγχεται ο προορισμός των γεωργικών προϊόντων που χορηγούνται στη Σοβιετική Ένωση με την παρούσα δράση - ότι, εκτός από την εξουσία του Ελεγκτικού Συνεδρίου, επ' αυτού, πρέπει να προβλεφθεί η δυνατότητα να προβαίνει η Επιτροπή σε επιτόπιο έλεγχο των εν λόγω εργασιών, με τη βοήθεια, εάν χρειάζεται, εξωτερικών οργανισμών ελέγχου - ότι εναπόκειται στην Επιτροπή να καθορίσει τις λεπτομέρειες εφαρμογής της παρούσας δράσης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ : Άρθρο 1 Η Κοινότητα προβαίνει σε επείγουσα δράση για τη χορήγηση υπέρ της Σοβιετικής Ένωσης γεωργικών προϊόντων, η οποία εφεξής αποκαλείται "δράση ". Οι δαπάνες για τη δράση περιορίζονται σε 250 εκατομμύρια Ecu του προϋπολογισμού . Άρθρο 2 Για την εφαρμογή της δράσης : 1 . η Κοινότητα χορηγεί δωρεάν στη Σοβιετική Ένωση τα γεωργικά προϊόντα που διαθέτει λόγω μέτρων παρέμβασης - σε περίπτωση ειδικών αιτήσεων που αφορούν προϊόντα που δεν διατίθενται στην παρέμβαση, τα προϊόντα μπορούν να συγκεντρωθούν στην αγορά της Κοινότητας - 2 . οι χρηματοδοτικές δαπάνες για την προμήθεια των ανωτέρω προϊόντων αναλαμβάνονται από την Κοινότητα και η προμήθεια ανατίθεται βάσει διαγωνισμού . Τα έξοδα μεταφοράς αναλαμβάνονται από την Κοινότητα, εφόσον η χώρα που επωφελείται από τη δράση δεν παραλαμβάνει η ίδια τα προϊόντα από την Κοινότητα . Οι δαπάνες αυτές είναι δυνατόν να περιλαμβάνουν τη μεταποίηση του συγκεντρωθέντος προϊόντος σύμφωνα με το σημείο 1 - 3 . εξαιρετικά, και για λόγους που οφείλονται στον επείγοντα χαρακτήρα της δράσης, η Επιτροπή δύναται να αναθέσει την προμήθεια με διαδικασία απευθείας ανάθεσης - 4 . τα προϊόντα που χορηγούνται κατ' εφαρμογή της δράσης δεν επωφελούνται των επιστροφών κατά την εξαγωγή και δεν υπόκεινται στο καθεστώς των νομισματικών εξισωτικών ποσών . Άρθρο 3 Η λογιστική αξία των προϊόντων που χορηγούνται στη Σοβιετική Ένωση καθορίζεται με τη διαδικασία που προβλέπεται στο άρθρο 13 του κανονισμού ( ΕΟΚ ) αριθ . 729/70 ( 4 ), όπως τροποποιήθηκε τελευταία από τον κανονισμό ( ΕΟΚ ) αριθ . 2048/88 ( 5 ). Άρθρο 4 Η Επιτροπή επιφορτίζεται με τον επιτόπιο έλεγχο των εργασιών παραδόσεως, καθώς και με την εφαρμογή των κριτηρίων που ορίζονται κατά τη διανομή της ενισχύσεως στον πληθυσμό . Άρθρο 5 1 . Η εκτέλεση της δράσης ανατίθεται στην Επιτροπή . 2 . Οι λεπτομέρειες εφαρμογής του παρόντος κανονισμού θεσπίζονται με την ακόλουθη διαδικασία : Η Επιτροπή των Ευρωπαϊκών Κοινοτήτων επικουρείται από μια επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής. Ο αντιπρόσωπος της Επιτροπής των Ευρωπαϊκών Κοινοτήτων υποβάλλει στην επιτροπή σχέδιο των μέτρων που πρόκειται να ληφθούν . Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος . Η γνώμη διατυπώνεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής των Ευρωπαϊκών Κοινοτήτων . Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο . Ο πρόεδρος δεν λαμβάνει μέρος στη ψηφοφορία . Η Επιτροπή των Ευρωπαϊκών Κοινοτήτων θεσπίζει μέτρα τα οποία μπορούν να εφαρμοστούν αμέσως . Εάν όμως τα μέτρα αυτά δεν είναι σύμφωνα με τη γνώμη που διατύπωσε η επιτροπή, ανακοινώνονται αμέσως από την Επιτροπή των Ευρωπαϊκών Κοινοτήτων στο Συμβούλιο . Στην περίπτωση αυτή : - η Επιτροπή των Ευρωπαϊκών Κοινοτήτων αναβάλλει επί δύο μήνες το πολύ, από την ημερομηνία της ανακοίνωσης, την εφαρμογή των μέτρων που αποφασίστηκαν από αυτή, - το Συμβούλιο μπορεί, με ειδική πλειοψηφία, να λάβει διαφορετική απόφαση μέσα στην προθεσμία που προβλέπεται στην προηγούμενη περίπτωση . Άρθρο 6 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων . Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος . Βρυξέλλες, 5 Μαρτίου 1991 .

[Source: multi_eurlex | Tokens: 4980]